**Princípy 3D**

1. **Desegregácia**

*Segregáciu* môžeme definovať ako fyzickú separáciu členov rôznych skupín. Väčšinou ide o cielené oddeľovanie určitej časti obyvateľstva, ktorá má spoločné rasové, etnické, sociálne alebo iné znaky, v určitom priestore. Aj keď zvyčajne hovoríme o nedobrovoľnej separácii, dlhodobá segregácia v istých prípadoch vytvorí očakávania ďalšej dobrovoľnej separácie skupín obyvateľstva - dobrovoľnosť ale nič nemení na škodlivosti tohto rozdelenia. Segregácia sa okrem fyzického oddelenia môže prejavovať aj v prístupe k službám a právam. Výsledkom segregácie je nižšia a/alebo absentujúca kvalita a dostupnosť poskytovaných služieb ako vzdelanie či zdravotná starostlivosť v takej miere, ktorá obmedzuje a/alebo zabraňuje zapojeniu danej skupiny obyvateľstva do spoločnosti, často nenapraviteľným spôsobom.

*Desegregácia*, teda odstraňovanie segregácie, predstavuje proces, ktorého výsledkom je zníženie alebo ukončenie priestorového oddelenia príslušníkov rómskych komunít a majoritnej populácie. Za zníženie fyzickej segregácie môžeme považovať prípad, ak je obyvateľom marginalizovanej komunity umožnený rovnocenný prístup k vzdelávaniu, ktorý nie je fragmentovaný podľa sociálnej, etnickej, jazykovej alebo kultúrnej príslušnosti. Ďalším príkladom je vzdelávanie týchto detí spolu s deťmi z majoritného prostredia v spoločných triedach.

1. **Destigmatizácia**

*Stigmatizácia* znamená spoločenské zhanobenie osoby alebo skupiny na základe reálnych alebo domnievaných foriem správania sa. Je to negatívne označenie, nálepka. Dôsledkom stigmatizácie môže byť diskriminačné jednanie alebo až prenasledovanie príslušníkov danej skupiny.

*Destigmatizácia* znamená dosiahnutie zmeny vo vnímaní členov marginalizovanej skupiny členmi majority. Za destigmatizáciu v oblasti vzdelávania môžeme považovať intervencie, ktoré znižujú vzdelanostné rozdiely - ako pozitívne príklady môžeme uviesť skvalitnenie výučby, doučovania, krúžky či tréningy dostupné pre všetky deti. Pri práci s verejnou mienkou sa môže jednať o aktivity zamerané na prelomenie predsudkov cez spoznanie členov druhej skupiny - realizovať spoločné stretnutia rodín žiakov, či neformálne vzdelávacie aktivity zamerané na zvyšovanie akceptácie rôznorodosti.

1. **Degetoizácia**

V dôsledku stigmatizácie a segregácie hľadá postihnutá skupina miesto, kde bude prijatá, kde ju nikto nebude odsudzovať, stigmatizovať ani ohrozovať. Takéto miesto je však väčšinou mimo oblasť, v ktorej sa bežne zdržiavajú ľudia z väčšinovej spoločnosti, a tí ho časom začnú vnímať ako miesto, kam nie je dobré chodiť. Týmto spôsobom dochádza k obojstrannému uzatváraniu miesta, a vytvorí sa geto. *Getoizácia* vo svojich dôsledkoch vedie k ďalšiemu sociálnemu prepadu a nežiaducim javom.

*Degetoizácia* znamená prerušiť popísanú gradáciu sociálneho vylučovania a postupne zmeniť charakter geta na obojstranne akceptovateľnú a prirodzenú súčasť obce.

**V prílohe prosím popíšte (max. 600 slov), ako projekt zníži alebo neprehĺbisegregáciu, stigmatizáciu, a getoizáciu rómskych komunít, predovšetkým marginalizovanej rómskej komunity (MRK). Pre ilustráciu spôsobov uplatňovania princípov 3D uveďte odpovede na nasledujúce otázky:**

* Kde sa vzhľadom na jadro obce a rómsku komunitu nachádza materská škola, ktorej kapacity budú rozširované/bude nachádzať novovybudovaná materská škola?
* Kde sa vzhľadom na existujúcu infraštruktúru (školy, ihriská, športoviská a pod.) a rómsku komunitu nachádza materská škola, ktorej kapacity budú rozširované/bude nachádzať novovybudovaná materská škola? (Môžete priložiť aj mapové zobrazenie s vyznačenou infraštruktúrou).
* Koľko detí z rómskej komunity v obci bude môcť po rozšírení kapacít navštevovať materskú školu, v porovnaní so súčasným stavom?
* Akým spôsobom projekt napomôže k predchádzaniu segregácie detí z rómskej komunity v rámci materskej školy? (Cieľom je nevytvárať etnicko-sociálne homogénne triedy v prípade, ak to etnické zloženie obyvateľstva obce aj predpokladaný demografický vývoj v obci umožňuje).

**V prípade relevancie odpovedzte prosím aj na nasledujúce otázky. Vaše odpovede nám pomôžu pri vyhodnocovaní napĺňania princípov 3D v rámci Vášho projektu:**

* Aké ďalšie kroky plánujete robiť smerom k zvýšeniu inklúzie vo vzdelávaní a zníženiu segregácie?
* Ako ovplyvní rozširovanie kapacít materskej školy začlenenie detí z rómskej komunity do širšieho kolektívu?
* Aké ďalšie infraštruktúrne projekty zlepšujúce prístup ľudí z MRK k jadru obce plánujete realizovať (vybudovanie chodníka, spevnenie cesty a pod.)?
* Ako sa vďaka projektu a nadväzujúcim aktivitám zlepšia v obci/meste podmienky pre deti z MRK (budovanie ihrísk, športovísk a pod.)?

V ................., dňa: ..............

Podpis